«Cloud 9» har flere betydninger.
*For George Harrison-albumet, se Cloud Nine.*
***Cloud 9*** er et musikkalbum med Thelyblast, utgitt på Columbia/Sony i 1998. Dette er gruppas debutalbum, og også eneste album.

Produksjon
----------

Besetningen var Vibeke Saugestad på vokal og gitar, og brødrene Jørgen og Svein Lauritzen på henholdsvis bass og trommer.

Bandet gikk i studio hos Trond Holter og Kai Andersen i oktober 1997, og spilte inn albumet på fire uker. Produsent var Helge Sten.

Mottakelse
----------

I *Oppland Arbeiderblad* ble albumet omtalt som «noe av det råeste som nå finnes på den norske rockefronten». Det var vellykket med Saugestad som vokalist også i denne sammenhengen, for «Saugestads litt mørke, kraftfulle stemme kan bli rått parti i enhver sammenheng». Robert Dyrnes kalte albumet «meget spennende og bra – jævlig bra heter det!» *Fædrelandsvennen* ba leserne om å kjøpe albumet, om ikke annet så fordi Saugestad hadde «norsk rocks beste stemme». *Romerikes Blad* hadde også en veldig kort omtale, hvor imidlertid anmelderen rakk å gi terningkast 5 og kalle albumet for Saugestads kanskje mest vellykkede.

Litt mer moderate var *Fredriksstad Blad*, som ga terningkast 4. Det samme gjorde *Bergensavisen*. Albumet hadde noen topper, og ble hevet av «Vibekes gudbenådede stemme», men «Kompet blir etterhvert monotont og låtmaterialet variabelt». I *Østlendingen* ble musikken kalt «rock & rølp», men «som sådan fungerer det utmerket». Det låt også «bedre og bedre jo mer du hører på den, et typisk trekk ved ei kvalitetsskive». *Natt og Dag* var forholdsvis positiv til «god, norsk, bråkete popmusikk», men trodde at Thelyblast var et forbigående stadium for Vibeke Saugestad. Her var lånt såpass mye fra 1980-tallet at albumet måtte lages ut fra «kjærlighet til egne gamle favoritter», men at det «trolig blir en sjarmøretappe som forhåpentligvis kan brøyte vei for mer fokuserte 'moderne' saker».

Mode Steinkjer i *Dagsavisen* mente: «De aller fleste sangene blir for ensrettet, og mangler håndgripelige individuelle særpreg utover det å være øsende energiske og vokalimponerende. Dette gjør at bandet lager musikk som er tøff i små doser, men når et helt album framstår som et tilnærmet ensfarget skydekke, blir det vanskelig å få oversikt over detaljene». Uten terningkast sto mye av det samme i *Bergens Tidende*. Plata hadde god, men litt monoton vokal, og var preget av «fraværet av låter, med 'hooklines' som varmer øregangene».

*Nordlandsposten* nøyde seg med terningkast 3. Thelyblast bød på et «rått lydbilde», men «har for få gode låter». Det samme ga *Glåmdalen*. Selv om skiva var «en vellykket» debut, var det «forbløffende jevnt, og her ligger både dets styrke og svakhet». Det samme sto i *Romsdals Budstikke*; «Svakheten med plata er at mange av låtene blir for like». I *Stavanger Aftenblad* het det kort at debutalbumet «aldri tar helt av».

Blant avisene som ga terningkast 2 var *VG* og *Dagbladet* de mest prominente. Stein Østbø beklaget at Saugestad var «redusert til anonymitet» og at musikken var «fullstendig ribbet for temposkifter og rytmisk fleksibilitet». Østbø mente også at «de gode låtene – det absolutte fundament for en vellykket plate – glimrer med sitt totale fravær». Håkon Moslet i *Dagbladet* mente at Thelyblast «mangler en reell egenart og låter som det er verdt å bry seg om. Bandet skjemmes av en monoton humørløshet som også har smittet over på Saugestads stemme. Jeg ser verken kvaliteten eller salgspotensialet her». Terningkast 2 i *Rogalands Avis* ble begrunnet med at *Cloud 9* var «et støyende, intetsigende, kjedelig album». «Låtene blir for like og ensformige, og hele albumet drukner i floraen av lignende musikk som dessverre oversvømmer markedet fra før», skreiv *Fremtiden* som la seg på samme karakternivå, noe også Drammens-naboen *Drammens Tidende* gjorde. Ensidig, kjedelig, på «ett gir, med minimale rom for variasjoner» var lignende ord som falt i *Sarpsborg Arbeiderblad*s toer-anmeldelse. «Dette er graut i klasse med Blondie», skreiv Erik Enger i *Porsgrunns Dagblad*, som mente albumet var en skuffelse.

Sporliste
---------

1. «Surrounded» – 4:13
2. «Seashell» – 4:36
3. «Reach You» – 3:57
4. «When I Fall» – 3:13
5. «Last Holler» – 3:59
6. «To Dress A Girl» – 3:43
7. «Say Goodbye» – 2:56
8. «Walk Alone» – 2:46
9. «Leave Me Out» – 3:39
10. «Ready» – 4:40
11. «Pig & Pepper» – 3:07
12. «Stop» – 3:26
13. «Big Red Mouth» – 5:26

Referanser
----------

1. ↑  "Støypop fra Østfold", *Halden Arbeiderblad* 28. februar 1998
2. ↑  "Dyster sjangerlek", *Sandefjords Blad* 11. mars 1998
3. ↑  "Det smeller fra Moss", *Fædrelandsvennen* 4. mars 1998
4. ↑  Albumanmeldelse av Øyvin Søraa, *Oppland Arbeiderblad* 5. mars 1998
5. ↑  Albumomtale av Robert Dyrnes, *Finnmark Dagblad* 6. mars 1998
6. ↑  Albumomtale av Lars A. Nedland, *Fædrelandsvennen* 3. mars 1998
7. ↑  Albumomtale av Øystein Molander, *Romerikes Blad* 17. april 1998
8. ↑  Albumanmeldelse av Terje Carlsen, *Fredriksstad Blad* 3. mars 1998
9. ↑  Albumanmeldelse av Ann Kristin Frøystad, *Bergensavisen* 6. mars 1998
10. ↑  Albumanmeldelse av Per Kristian Hansen, *Østlendingen* 11. mars 1998
11. ↑  Albumanmeldelse av John Erik Frydenlund, *Natt og Dag* 3/1998
12. ↑  Albumanmeldelse av Mode Steinkjer, *Dagsavisen Arbeiderbladet* 4. mars 1998
13. ↑  Albumanmeldelse av Sverre Ole Drønen, *Bergens Tidende* 5. mars 1998
14. ↑  Albumanmeldelse av Rune Slyngstad, *Nordlandsposten* 3. mars 1998
15. ↑  Albumanmeldelse av Tommy Rønningen, *Glåmdalen* 4. mars 1998
16. ↑  Albumanmeldelse av Øyvind Brunvoll, *Romsdals Budstikke* 4. mars 1998
17. ↑  Albumomtale av Kjetil Wold, *Stavanger Aftenblad* 3. mars 1998
18. ↑  Albumanmeldelse av Stein Østbø, *VG* 2. mars 1998
19. ↑  Albumanmeldelse av Håkon Moslet, *Dagbladet* 3. mars 1998
20. ↑  Albumanmeldelse av Bengt Enersgård, *Rogalands Avis* 5. mars 1998
21. ↑  Albumanmeldelse av Kjetil Lyche, *Fremtiden* 5. mars 1998
22. ↑  Albumanmeldelse av Johnny Andreassen, *Drammens Tidende og Buskeruds Blad* 7. mars 1998
23. ↑  Albumanmeldelse av Erling Brøndmo, *Sarpsborg Arbeiderblad* 6. mars 1998
24. ↑  Albumanmeldelse av Erik Enger, *Porsgrunns Dagblad* 6. mars 1998
25. ↑  Discogs